Diari Oficial de la Generalitat Valenciana


Sumari del DOGV 6051, del 07-07-2009 (2009/7997)

ORDE d'1 de juliol de 2009, de la Conselleria d'Agricultura, Pesca i Alimentació, per la qual regula la concessió de l'autorització de l'ús de l'etiqueta descrita en l'article 11 del Reglament (CE) núm. 1580/2007, de la Comissió, de 21 de desembre de 2007, pel qual s'establixen les disposicions d'aplicació dels reglaments (CE) núm. 2200/1996, (CE) núm. 2201/1996 i (CE) núm. 1182/2007, del Consell, en el sector de les fruites i les hortalisses.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6051

Data del DOGV
:   07-07-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/7997


Data del document
:   01-07-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * fruit
    * llegum
    * hortalissa primerenca
    * comercialització
    * reglamentació comercial
    * legislació
    * etiquetatge

ORDE d'1 de juliol de 2009, de la Conselleria d'Agricultura, Pesca i Alimentació, per la qual regula la concessió de l'autorització de l'ús de l'etiqueta descrita en l'article 11 del Reglament (CE) núm. 1580/2007, de la Comissió, de 21 de desembre de 2007, pel qual s'establixen les disposicions d'aplicació dels reglaments (CE) núm. 2200/1996, (CE) núm. 2201/1996 i (CE) núm. 1182/2007, del Consell, en el sector de les fruites i les hortalisses. [2009/7997]
PREÀMBUL
A la Comunitat Valenciana, a causa del pes del seu sector de fruites i hortalisses fresques i especialment de la importància de les seues exportacions, és interessant que els agents econòmics que oferisquen garanties especials quant a la conformitat dels seus productes amb les normes de comercialització puguen distingir-se en tot el mercat europeu.
La reglamentació comunitària sobre controls de conformitat amb les normes de comercialització aplicables en el sector de fruites i hortalisses fresques permetia l'ús d'un distintiu en els productes dels agents econòmics que oferiren prou garanties d'un percentatge de conformitat constant i elevat.
A la Comunitat Valenciana es va regular l'autorització de l'ús d'este distintiu per mitjà de l'Orde de 8 de gener de 2003.
Els Reglaments (CE) núm. 1580/2007 i 1221/2008 han introduït alguns canvis en l'ús del distintiu esmentat.
És necessari, per tant, actualitzar el procediment per a la concessió, la pròrroga i la revocació de l'autorització als agents econòmics d'expedició de fruites i hortalisses fresques subjectes a normes de comercialització per a col·locar en cada paquet en la fase d'enviament l'etiqueta segons el model de l'annex II del Reglament (CE) núm. 1580/2007, modificat pel Reglament (CE) núm. 1221/2008.
En l'elaboració d'esta orde s'ha consultat la Presidència i la resta de conselleries, i els sectors afectats.
Així, per les competències que tinc atribuïdes en virtut del Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i a proposta del director general d'Investigació i Tecnologia Agroalimentària,
ORDENE
Article 1. Objecte
Els agents econòmics de fruites i hortalisses fresques (d'ara en avant, agents econòmics) que complisquen els requisits exigits i ho sol·liciten, seran autoritzats per la Conselleria amb competències en agricultura, pesca i alimentació a col·locar en cada paquet en la fase d'enviament una etiqueta segons el model de l'annex II del Reglament (CE) núm. 1580/2007 (d'ara en avant, l'etiqueta), modificat pel Reglament (CE) núm. 1221/2008, que es reproduïx també en l'annex I d'esta orde.
Article 2. Àmbit d'aplicació
1. Podran sol·licitar l'autorització per a l'ús de l'etiqueta tots els agents econòmics que disposen d'instal·lacions fisicomecàniques dedicades a l'expedició de fruites i hortalisses fresques subjectes a normes de comercialització situades dins de l'àmbit territorial de la Comunitat Valenciana.
2. S'entén per agent econòmic, a l'efecte d'esta orde, qualsevol persona física o jurídica en possessió de fruites i hortalisses fresques subjectes a normes de comercialització per a ser comercialitzades, per compte propi o per compte d'un tercer, al territori comunitari, o a la seua exportació a països tercers.
3. Per a poder obtindre l'autorització referida, els operadors han de:
a) Comptar amb persones encarregades del control que tinguen una formació homologada.
b) Disposar d'instal·lacions adequades per a la preparació i l'envasament dels productes.
c) Comprometre's a efectuar un control de conformitat de les mercaderies que expedisquen i portar un registre de tots els controls que efectuen.
Article 3. Sol·licituds
Les sol·licituds d'autorització, renovació, canvi de titularitat o modificació de dades s'ajustaran al model de l'annex II d'esta orde.
Les sol·licituds es presentaran en qualsevol moment de l'any, sempre que siga possible realitzar les visites d'inspecció necessàries per a elaborar la proposta de resolució dins de la campanya de comercialització prevista.
La documentació que cal adjuntar a les sol·licituds es detalla en l'article 4.
Les sol·licituds estaran degudament emplenades, datades i signades pels titulars o els seus representants.
En el cas que la sol·licitud es faça a través d'un representant, este haurà de justificar la seua capacitat de representació per mitjà de qualsevol document admés en dret, que deixe constància fidedigna d'esta capacitat, i la resta de formes d'acreditació previstes en l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Les sol·licituds podran presentar-se en qualsevol registre públic de l'administració de l'Estat, de la de les comunitats autònomes i de la de les entitats locals que hagen subscrit el conveni oportú, a les oficines de correus, i de les altres maneres previstes en l'article 38.4 de la Llei 30/1992. Quan les sol·licituds es presenten a través de Correus, caldrà presentar-les en sobre obert perquè es puga estampar el segell i la data en l'imprés de sol·licitud i en la còpia.
Article 4. Documentació que cal adjuntar a les sol·licituds
1. La documentació, original o fotocòpia compulsada, que cal adjuntar a les sol·licituds és:
a) NIF-CIF del sol·licitant.
b) Certificat d'inscripció en el Registre d'Establiments Agroalimentaris (REA) a nom del sol·licitant, o certificat d'estar exempt de la inscripció.
c) Certificat d'inscripció en el Registre General Sanitari a nom del sol·licitant.
d) Relació de les persones encarregades d'efectuar el control de conformitat de les fruites i hortalisses fresques en l'empresa, assenyalant el nivell de formació que posseïxen i la seua experiència.
e) Compromís signat pel representant legal de l'empresa d'efectuar un control de conformitat de les mercaderies que expedisquen i portar un registre de totes les operacions de control que efectuen.
f) Relació de productes comercialitzats, amb indicació de les dates aproximades d'inici i fi de les seues campanyes de comercialització.
g) Memòria descriptiva de les instal·lacions de preparació i envasament dels productes.
2. Quan se sol·licite el canvi de titularitat d'una autorització s'haurà d'aportar fotocòpia de la documentació que acredite este canvi (escriptures notarials, contractes, etc.).
Article 5. Tramitació
1. Quan els sol·licitants tinguen el domicili social i totes les instal·lacions a la mateixa província de la Comunitat Valenciana, l'òrgan responsable de la tramitació i custòdia de l'expedient serà la unitat territorial amb atribucions sobre el control de la qualitat agroalimentària de la província.
El servici amb atribucions sobre el control de la qualitat agroalimentària serà l'òrgan responsable de la tramitació i custòdia de l'expedient en els altres casos.
2. Una vegada rebudes les sol·licituds, se'n procedirà a l'examen i es requerirà, si és necessari, que s'esmenen les faltes o que s'hi adjunten els documents preceptius, els quals seran incorporats a l'expedient, d'acord amb l'article 71 de la Llei 30/1992, amb indicació que si així no ho fa se'l tindrà per desistit de la petició, amb una resolució prèvia que s'ha de dictar en els termes que es preveuen en l'article 42 de la Llei.
L'òrgan responsable de la tramitació presentarà la seua proposta raonada, basada en les dades del sol·licitant que figuren en la base de dades d'agents econòmics del sector de fruites i hortalisses definides en l'article 9 del Reglament (CE) núm. 1580/2007, en visites d'inspecció prèvies i en qualssevol altres dades i informes dels servicis tècnics competents obtinguts en el transcurs de la instrucció que permeten jutjar la capacitat de l'empresa d'oferir prou garanties d'un percentatge de conformitat constant i elevat de les fruites i hortalisses fresques subjectes a normes de comercialització.
Article 6. Òrgan competent per a resoldre
Una vegada tramitat el procediment oportú, el director general amb atribucions en la matèria, per delegació del conseller competent, resoldrà de forma expressa i notificarà la resolució de concessió, denegació o renovació de l'autorització en el termini màxim de 3 mesos des de la presentació de la sol·licitud per l'interessat.
En el cas que no es produïsca la notificació de la resolució a l'interessat, en el termini màxim mencionat en el paràgraf primer d'este article podrà entendre's estimada la sol·licitud d'autorització d'acord amb l'article 43 de la Llei 30/1992.
Contra la resolució, que posa fi a la via administrativa, podrà interposar-se un recurs potestatiu de reposició davant del conseller amb competències en la matèria, en el termini d'un mes comptador des de l'endemà de la recepció, de conformitat amb les disposicions dels articles 116 i 117 de la Llei 30/1992, sense perjudici de les altres possibilitats previstes en la Llei.
Article 7. Resolució
1. En la resolució d'autorització, renovació o cancel·lació de l'autorització es farà constar:
a) Nom o raó social del titular
b) NIF/CIF del titular
c) Domicili social del titular
d) Número de registre
e) Domicili de la instal·lació o instal·lacions
2. El titular de l'autorització és el responsable de conservar la resolució i de posar-la a disposició dels servicis d'inspecció quan siga requerit per a això.
Article 8. Validesa i renovació de l'autorització
L'autorització per a l'ús de l'etiqueta tindrà una validesa de tres anys, comptadors des de la data de la resolució, sempre que no es produïsquen modificacions que alteren de manera substancial les instal·lacions o les circumstàncies del seu atorgament.
El termini de validesa de la inscripció és prorrogable a sol·licitud de l'interessat, per períodes successius de tres anys, amb la comprovació prèvia del manteniment dels requisits exigits per a l'autorització inicial.
La sol·licitud de renovació es presentarà dins dels tres mesos anteriors a la data límit de validesa. En este cas, l'autorització s'entendrà prorrogada fins que no es dicte una resolució expressa i siga notificada o transcórrega el termini màxim per a resoldre la resolució de renovació. En tot cas, la renovació retrotraurà els seus efectes a la data d'expiració de l'autorització renovada.
La sol·licitud de renovació es presentarà de la mateixa manera que la sol·licitud d'autorització, i no caldrà que s'aporte la documentació ja presentada per a la concessió de l'autorització inicial, llevat que s'hagen produït modificacions substancials, que hauran de ser justificades amb la documentació corresponent d'acord amb l'article 4.
Article 9. Cancel·lació de l'autorització
L'autorització serà cancel·lada, per mitjà d'una resolució motivada, en els casos següents:
1. A sol·licitud del titular de la inscripció.
2. D'ofici, amb audiència prèvia a l'interessat.
2.1. En virtut de resolució adoptada en un procediment administratiu o sancionador per una autoritat competent, quan en revisions d'ofici o per qualsevol altre mitjà es comprove que han deixat de posseir-se les condicions establides per a la concessió o que s'ha produït un incompliment reiterat de les obligacions a què estan subjectes els agents econòmics autoritzats.
2.2. Quan, transcorregut el termini de validesa de l'autorització, el titular no n'haja sol·licitat la renovació.
Article 10. Obligació de comunicar els canvis
Els agents econòmics autoritzats estan obligats a comunicar qualsevol canvi en les dades que, sobre la seua entitat, figuren en la resolució d'autorització inicial o de renovació, en el termini de tres mesos des de la modificació, per mitjà de la presentació davant de registre dels documents justificatius corresponents.
Qualsevol canvi produït en els requisits exigits per a la concessió de l'autorització, durant el període de vigència inicial o de renovació, haurà de ser notificat a l'autoritat competent, la qual podrà prendre les mesures oportunes, d'acord amb la normativa vigent, a fi de garantir, en tot moment, el compliment dels requisits establits en l'autorització.
En cas de cessament de l'activitat, el titular de l'autorització haurà de fer-ho saber a l'autoritat competent, en el termini màxim de tres mesos, a l'efecte de la cancel·lació de l'autorització corresponent.
Article 11. Infraccions i sancions
Els incompliments de les obligacions disposades en esta orde i l'ús de l'etiqueta sense l'autorització preceptiva podran ser constitutius d'infraccions administratives tipificades en la Llei 12/1994, de 28 de desembre, de Mesures Administratives i de Modificació del Text Articulat de la Llei de Bases de Taxes de la Generalitat Valenciana, aprovat per mitjà del Decret Legislatiu de 22 de desembre de 1984, del Govern Valencià.
DISPOSICIÓ ADDICIONAL
Primera
Es faculta el director general amb atribucions en la matèria perquè emeta els actes, les resolucions i les instruccions que siguen necessaris per a l'aplicació d'esta orde.
DISPOSICIONS TRANSITÒRIES
Primera
Les autoritzacions concedides als agents econòmics abans de l'1 de juliol de 2009 seguiran aplicant-se durant el període per al qual van ser concedides. Els expedients en curs passaran a tramitar-se d'acord amb esta orde.
Segona
Els agents econòmics autoritzats abans de l'1 de juliol de 2009 podran continuar utilitzant els models d'etiqueta que s'ajusten al model de l'annex II del Reglament (CE) núm. 1580/2007, vigent el 30 de juny de 2009, fins al final de les existències; i els models que s'ajusten a l'annex III del Reglament (CE) núm. 1148/2001 fins al 31 de desembre de 2009.
DISPOSICIÓ DEROGATÒRIA
Única
Queda derogada l'Orde de 8 de gener de 2003, de la Conselleria d'Agricultura, Pesca i Alimentació, per la qual es regula la concessió de l'autorització de l'ús de l'adhesiu descrit en l'article 4.3 del Reglament (CE) 1148/2001, de la Comissió, de 12 de juny de 2001, sobre els controls de conformitat amb les normes de comercialització aplicables en el sector de les fruites i hortalisses fresques.
Així mateix, queden derogades totes les disposicions del mateix rang o d'un rang inferior que s'oposen a les disposicions d'esta orde.
DISPOSICIÓ FINAL
Primera. Entrada en vigor
Esta orde entrarà en vigor l'endemà de la publicació en el Diari Oficial de la Comunitat Valenciana.
València, 1 de juliol de 2009
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
MODEL DE L'ETIQUETA
PDF
ANNEX II
MODEL DE SOL·LICITUD
PDF